Žitňanská, Lucia, poslankyňa NR SR (2013-09-20):
Ďakujem pekne za slovo, pani predsedajúca. Vážená pani predsedajúca, kolegyne, kolegovia, nie je to zrovna moja téma, ktorej by som sa pravidelne venovala, vinohradníctvo. A dokonca nie som ani nejaký znalec vína. A rovno hovorím, že tento návrh zákona predkladám preto, že ma o to požiadali moji kolegovia poslanci mestského zastupiteľstva v Bratislave, pretože téma ochrany bratislavských vinohradov je téma, s ktorou pracujú, zápasia a ktorou hľadajú možnosti, ako zachrániť vinohrady na území Bratislavy, aby sa z nich nestávali stavebné pozemky. A preto v spolupráci s nimi a najmä v spolupráci s predsedom poslaneckého klubu SDKÚ – DS v mestskom zastupiteľstve v Bratislave vznikol tento návrh. Považovala som za potrebné to na úvod povedať. Dámy a páni, vinohrady a vinice naozaj tvoria tradičný obraz slovenskej krajiny a vinohradníctvo a vinárstvo sú pôvodnými autonómnymi slovenskými remeslami. Je to súčasť kultúrneho a historického dedičstva a identity krajiny. Vinári a vína z malokarpatského či tokajského regiónu dosiahli už v 19. storočí svetové renomé. Toto bohaté kultúrne dedičstvo má zároveň nesmierny hospodársky význam. Vinárske regióny patria medzi najbohatšie v Európe. Nielen regióny, ale aj mestá ako Viedeň, Stuttgart či Praha dbajú na zachovanie a obnovu viníc na svojom území. Pestovanie hrozna a dorábanie vína predstavujú pre krajinu významný zdroj pracovných príležitostí a investície do vinárstva znamenajú zároveň rozvoj blízkych odvetví, ako sú turistický ruch, gastronómia, hotelierstvo, múzejníctvo, wellness, cykloturistika či ďalšie. Tak ako dlhodobo rastie na Slovensku spotreba slovenského vína, rastie aj záujem jeho výrobcov o vinohradnícke plochy za účelom pestovania viniča na slovenskom teritóriu s regionálnymi špecifikami. Tomuto spoločensky prospešnému trendu stojí v ceste nedostatočná ochrana viníc, právna neistota ohľadne ich užívania ako vinice a tlak developerov na ich zástavbu, pretože mnohokrát ide o lukratívne lokality. Výsledkom sú nevyužité hospodárske príležitosti, frustrácia podnikateľov, ale hlavne spustnutie najkvalitnejších lokalít a potom úpadok krajiny a rast lokálnej nezamestnanosti v týchto oblastiach. Takýto stav nie je dlhodobo udržateľný, podnikatelia, odborná i laická verejnosť naliehavo žiadajú jeho nápravu. Iba v malokarpatskom regióne, na ktorý najviac dopadá tento negatívny stav, sa vinohradníci a vinári a odborná verejnosť pravidelne obracajú na predstaviteľov štátu, ale i samospráv s výzvami na záchranu vinohradov a viníc. Starostovia a primátori malokarpatských obcí a miest vrátane Bratislavy podpísali Memorandum o spolupráci a spoločnom postupe pri ochrane plôch vinohradov, uvedomujúc si ich význam pre celkový ale predovšetkým hospodársky rozvoj regiónu. Význam na záchranu slovenských vinohradov a slovenského vinohradníctva a vinárstva pri príležitosti 1. celoslovenskej vinárskej výstavy v Bratislave 10. mája tohto roku podpísal aj predseda vlády Robert Fico. Územné plány samospráv sa ukazujú ako nie dostatočný nástroj ochrany vinohradov a viníc bez súvisiacej opory vo vyššej právnej norme v súčasnom zákone o vinohradníctve a vinárstve. Dôvodom predloženia návrhu zákona je reakcia na kritickú situáciu v tejto oblasti. A zámerom predloženej úpravy je preto zefektívniť ochranu vinohradov a viníc pri súčasnom potvrdení priority vlastníckeho práva ako ústavne chráneného princípu a dať tak samosprávam možnosť vytvárať podmienky pre hospodársky rast regiónov. Pre všetky vinohradnícke oblasti na území Slovenskej republiky sa zjednocuje princíp, že vinohradnícka plocha sa smie užívať iba ako vinica. Zároveň ale vlastníkom zostáva zachované ich zvrchované právo nakladať so svojím vlastníctvom podľa vlastného uváženia. Hodnota spoločenskej ochrany viníc je potom daná výškou úhrady za zmenu užívania. Dámy a páni, ako som na úvod povedala, tento zákon vznikol z iniciatívy najmä predsedu poslaneckého klubu SDKÚ – DS v mestskom zastupiteľstve v Bratislave, ktorý sa tejto téme dlhodobo venuje, a je motivovaný predovšetkým situáciou v malokarpatskom regióne, ale, samozrejme, tie pozitívne efekty sa môžu prejaviť na celom Slovensku, preto poprosím o jeho podporu. Chcela by som obrátiť sa aj na poslancov strany SMER, že som pripravená v rámci druhého čítania kedykoľvek na túto tému diskutovať aj s našimi odborníkmi, a pripomenúť, že pod tú výzvu, aby sme niečo spravili s ochranou našich vinohradov, sa podpísal aj premiér Robert Fico. Ďakujem pekne.